12.9.2023.
HR
Službeni list Europske unije
C 322/9
Ove oznake moraju biti pričvršćene tako da se ne mogu ponovno upotrijebiti.
Logotip zaštićene oznake zemljopisnog podrijetla izgleda ovako:
4.
Sažeta definicija zemljopisnog područja Zemljopisno područje na kojem se proizvodi ‚Cecina de León’ odnosi se isključivo na pokrajinu León.
5.
Povezanost sa zemljopisnim područjem Povezanost zemljopisnog područja i proizvoda ‚Cecina de León’ temelji se na njegovu ugledu i posebnim svojstvima proizvoda.
Riječ je o mesnom proizvodu karakteristične boje, prošaranosti, sočnosti i okusa, koji nije osobito vlaknast te ima prepoznatljivi miris dima koji ga razlikuje od cecine iz drugih područja.
Njegova posebna svojstva donijela su mu značajnu slavu i ugled tijekom mnogih godina tradicionalne proizvodnje na razgraničenom zemljopisnom području.
Sljedeći primjeri dokazi su ugleda proizvoda ‚Cecina de León’.
Španjolska državna televizijska postaja RTVE emitirala je 28. listopada 2013. program Un país para comérselo (Zemlja za prste polizati) (36 minuta) o Leónu i njegovim poljoprivredno-prehrambenim proizvodima.
U programu su prikazani razni recepti koji koriste proizvod ‚Cecina de León’ kao sastojak, naglašavajući posebna svojstva proizvoda.
Drugi program RTVE-a España Directo (Španjolska uživo) opisao je 29. lipnja 2021. postupak proizvodnje i svojstva proizvoda.
Oba programa dostupna su na poveznici https://www.rtve.es/ Ostali časopisi posvećeni putovanjima i gastronomiji, kao što su Traveler i Cocina y vino, ističu ugled proizvoda ‚Cecina de León’ na nacionalnoj i međunarodnoj razini.
U članku u časopisu Traveler naslovljenom ‚Zašto bi León trebao postati glavni grad gastronomije 2018.’, objavljenom 13. listopada 2017., navodi se sljedeće: ‚Činjenica je da je ,brend León’ već neko vrijeme poznat izvan Španjolske.
Proizvodi poput kobasice chorizo, cecine i određenih sireva iz Leóna osvojili su daleke krajeve svijeta poput Hong Konga, Rima pa čak i Kariba.’
U još jednom članku u časopisu Cocina y vino, naslovljenom ‚Što se jede u Španjolskoj za Božić?’, objavljenom 20. prosinca 2020., navode se tradicionalna španjolska jela, uključujući i ‚Cecinu de León’: ‚Za početak, tu su sirevi ili goveđa cecina, što je tako tipično za León.’
León je 2018. bio španjolski glavni grad gastronomije i te je godine ‚Cecina de León’ ušla u Guinnessovu knjigu rekorda s ‚najvećim komadom cecine na svijetu’.
Osim toga, dvije godine zaredom ‚Cecina de León’ dobila je najvišu nagradu na prestižnom međunarodnom natjecanju Great Taste Awards, osvojivši dvije i tri zvjezdice 2020. te tri zvjezdice 2021.
Proizvođači proizvoda ‚Cecina de León’ sudjeluju na nacionalnim i međunarodnim sajmovima na kojima promiču ugled cecine.
To uključuje sajam hrane u Barceloni, Gourmet Salon i Meat Attraction u Madridu te izložbu SIAL u Parizu i sajam Anuga u Njemačkoj.